MANILA, Abril 2 (PIA) – An Pangulo han Singapore nga hi Tony Tan Keng Yam en maabot han Meyerkoles han aga para hin upat ka-adlaw nga pagbisita han nasud han Pilipinas, sering han Palasyo dida han Martes.
Amo eni an kan Pangulo Tan pinaka-una nga opisyal nga pagbisita ha Pilipinas ngan nagseserbi bali pagbalos han kan Pangulo Aquino state visit ha Singapore dida han 2011. Nakikita nga an duha nga mga lider en maghuhuro-himangraw parti pagbubuligan nga mga aktibidad parti ha depensa, pan-negosyohan ngan pangapital.
Hi Pangulo Tan en nakatalaan paghalad hin korona ha monumento ni Dr. Jose Rizal didto ha Luneta Park han Huwebes. Katapos hiya en makadto ha Malacanang kun diin hi Pangulo Aquino en mananagbalay hin pormal nga paningudto para ha iya.
An nabisita nga lider han Singapore en makikigkita han Philippine-Singapore Business Council han Biyernes pagpakuro-kusog han pan-negosyohan ha butnga han duha nga mga nasud.
Kasunod hini hi Pangulo Tan en mabisita han nagkaiigo nga mga lugar han bagyo sugad han Tacloban, Leyte ngan Basey, Western Samar, kun diin igpapasa niya an mga medical supplies ngadto ha Basey District Hospital. An ospital an benepisaryo han ginka-usa nga rehabilitasyon nga proyekto han Singapore Red Cross ngan han International Committee of the Red Cross.
An Singapore amo an kanan Pilipinas ika-upat nga pinakadako nga kasugbong ha pan-negosyohan han nakalabay nga tuig, nga may total trade nga nakantidad ngadto ha $8.22 billion. (Trans. by maa/PIA8) http://pcoo.gov.ph/today.htm#DPWH_Chief
war_Latn war_Latn war_Latn war_Latn war_Latn war_Latn